[{"text_idx": "#000000", "text": "Mae gwaith Meiro Koizumi yn cael ei arddangos yn Amgueddfa Genedlaethol Caerdydd.\nCliciwch yma i gynllunio'ch ymweliad\nCliciwch yma i gael taith dywysedig o fideo o amgylch arddangosfa'r artist"}, {"text_idx": "#000001", "text": "Mae fideo Meiro Koizumi yn ymchwilio i\u2019r ffiniau rhwng y preifat a\u2019r cyhoeddus, y dilys a\u2019r trefnedig, yn enwedig fel a welir mewn adegau o gofio torfol neu ddinesig, maes sydd o bwysigrwydd penodol i\u2019w dreftadaeth ddiwylliannol Japaneaidd. Yn aml, bydd ei waith yn ymdrin yn benodol ag eiliadau unigol lle y gofynnir cwestiynau am sut gallen ni ymgysylltu ac ymwneud a\u0302 a wynebu eiliadau poenus yn hanes cenedl a sut yr ydym yn cofio gwrthdaro heb syrthio\u2019n o\u0302l ar hiraeth am yr hyn a fu, adolygiadaeth neu bropaganda jingoistaidd. Yn nodweddiadol, mae ei fideos yn datblygu i gyflwyno sefyllfaoedd beunyddiol sydd wedi\u2019u trawsnewid yn rhai llawn tyndra. Ei waith Battlelands (2018) oedd y tro cyntaf i\u2019r artist weithio gyda thestunau nad oeddent yn Japaneaidd, gyda Koizumi yn ymchwilio i ddimensiwn seicolegol trais rhyfel drwy berfformiadau gan bump o gyn-filwyr Americanaidd o ryfeloedd yn Irac ac Affganistan. Gwrthbwysir eu straeon am brofiadau trawmatig drwy ddarlunio gofodau domestig eu cartrefi a thirweddau America a gre\u0308wyd gan y cyn-filwyr yn gwisgo camera\u0302u corff i greu gofod materol a meddyliol teimladwy\u2019r rheini sy\u2019n dychwelyd o ryfel."}, {"text_idx": "#000003", "text": "Mae Angels of Testimony yn waith fideo tair sgrin. Mae monitor yn dangos Hajime Kondo, cyn-filwr 99 oed o Ail Ryfel Sino-Japan (1937-45), un o\u2019r ychydig gyn-filwyr yn Japan i ddatgan yn gyhoeddus wybodaeth a phrofiad o erchyllterau\u2019r rhyfel a welodd ac a oedd yn rhan ohonynt. Wedi\u2019i gyfweld gan yr artist i ddwyn i gof yr adegau hyn, gwelwn Kondo yn cael trafferth cofio, wedi\u2019i lethu gan euogrwydd ac yn parhau i geisio gwaredigaeth. Fe\u2019n denir gan ing yr hen w\u0302r, sy\u2019n amlwg yn ei holl eiddilwch ac yn ei gyffesu dewr, ac fe\u2019n brawychir ar yr un pryd gan arswyd y gweithredoedd y bu\u2019n dyst iddynt Ochr yn ochr a\u0302 hyn mae dau dafluniad o berfformiadau a ddatblygwyd gan bobl ifanc yn eu harddegau drwy weithdai gyda Koizumi, sy\u2019n cynnwys tystiolaethau dethol gan Mr. Kondo, gyda\u2019r bobl ifanc yn cydnabod ei ddatganiadau fel eiliad o berchnogaeth gyhoeddus, gwrthdaro ac adferiad. Mae\u2019r tri fideo, pob un o wahanol hyd, yn cydblethu, yn newid yn barhaus, fel pe baent yn chwilio am ffordd newydd o gynrychioli hanes, yn enwedig y rheini sy\u2019n aml yn rhy gywilyddus i fod yn rhan o ymwybyddiaeth bersonol a chyfunol."}, {"text_idx": "#000004", "text": "Efallai y bydd testun y gosodiad fideo yn peri pryder i rai gwylwyr gan ei fod yn cynnwys disgrifiadau llafar o erchyllterau rhyfel."}]